
Harmadfokú árdiszkrimináció hatása aszimmetrikus költségviszonyokkal rendelkező Stackelberg duopólium esetén

Az árdiszkriminációt általában a monopolista vállalatok egyik magatartásaként vizsgálják, pedig ez a viselkedési forma az oligopol piacok esetében is épp olyan jelentős. Az utóbbi években számos, a szakirodalom ezen területével foglalkozó publikáció jelent meg, azonban ezek szinte kivétel nélkül szimmetrikus költség viszonyokat feltételeztek. Az idő előrehaladtával megjelentek azok a publikációk, amelyek ezeket a feltevéseket oldották fel: Mukherjee [2010] cikkében Cournot és Stackelberg verseny alatt vizsgálja a harmadfokú árdiszkrimináció hatását kettő darab árkategória esetén, aszimmetrikus költségviszonyokat feltételezve. Dolgozatomban megvizsgálom a harmadfokú árdiszkrimináció hatását aszimmetrikus költségviszonyokkal rendelkező Stackelberg duopólium esetén, K darab árkategória és lineáris kereslet mellett. A modell eredményeit összehasonlítom a hagyományos modellek eredményeivel. Megmutatom, hogy a vezető vállalat aszimmetrikus költségviszonyok mellett csak az első (legmagasabb), illetve az utolsó (legalacsonyabb) árkategóriában termel outputot. Látni fogjuk, hogy bizonyos feltételek mellett a profitok és a teljes jóléti többlet nagyobb, a fogyasztói többlet pedig kisebb, mint az árdiszkrimináció nélküli Stackelberg verseny esetén.



